
ΣΧΕΔΙΟ ΝΟΜΟΘΕΤΙΚΟΥ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με το σχέδιο απόφασης του Συμβουλίου για τη σύναψη, εξ ονόματος της Ένωσης, της συμφωνίας μεταξύ του Καναδά και της Ευρωπαϊκής Ένωσης σχετικά με τη διαβίβαση και επεξεργασία δεδομένων από τις καταστάσεις με τα ονόματα των επιβατών
(08897/2024 – C10‑0125/2024 – 2024/0051(NLE))
(Έγκριση)
Το Ευρωπαϊκό Κοινοβούλιο,
–	έχοντας υπόψη το σχέδιο απόφασης του Συμβουλίου (08897/2024),
–	έχοντας υπόψη το σχέδιο συμφωνίας μεταξύ του Καναδά και της Ευρωπαϊκής Ένωσης σχετικά με τη διαβίβαση και επεξεργασία δεδομένων από τις καταστάσεις με τα ονόματα των επιβατών (08896/2024),
–	έχοντας υπόψη την αίτηση έγκρισης που υπέβαλε το Συμβούλιο σύμφωνα με το άρθρο 16 παράγραφος 2, το άρθρο 87 παράγραφος 2 στοιχείο α) και το άρθρο 218 παράγραφος 6 δεύτερο εδάφιο στοιχεία α) και ν) της Συνθήκης για τη λειτουργία της Ευρωπαϊκής Ένωσης (C10-0125/2024),
–	έχοντας υπόψη το άρθρο 107 παράγραφοι 1 και 4, καθώς και το άρθρο 117 παράγραφος 7 του Κανονισμού του,
–	έχοντας υπόψη τη σύσταση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A10‑0000/2025),
1.	εγκρίνει τη σύναψη της συμφωνίας·
2.	αναθέτει στην Πρόεδρό του να διαβιβάσει τη θέση του Κοινοβουλίου στο Συμβούλιο, στην Επιτροπή, καθώς και στις κυβερνήσεις και στα κοινοβούλια των κρατών μελών και του Καναδά.

α. Γενικές πληροφορίες
Η εν λόγω διαδικασία έγκρισης αφορά το σχέδιο απόφασης του Συμβουλίου για τη σύναψη της συμφωνίας μεταξύ του Καναδά και της Ευρωπαϊκής Ένωσης σχετικά με τη διαβίβαση και επεξεργασία δεδομένων από τις καταστάσεις με τα ονόματα των επιβατών (PNR). 
Το Ευρωπαϊκό Κοινοβούλιο υπέβαλε αίτημα γνωμοδότησης στο Δικαστήριο της Ευρωπαϊκής Ένωσης σχετικά με την προηγούμενη συμφωνία PNR με τον Καναδά το 2014 και το κατά πόσον είναι συμβατή με τις Συνθήκες της ΕΕ και με τον Χάρτη των Θεμελιωδών Δικαιωμάτων της Ευρωπαϊκής Ένωσης. Στις 26 Ιουλίου 2017 το Δικαστήριο εξέδωσε τη γνωμοδότηση 1/15 και έκρινε ότι η προβλεπόμενη συμφωνία PNR μεταξύ του Καναδά και της ΕΕ δεν μπορούσε να συναφθεί ως είχε, δεδομένου ότι πολλές διατάξεις της δεν ήταν συμβατές με τα θεμελιώδη δικαιώματα που αναγνωρίζονται από την ΕΕ. Μετά την έκδοση της εν λόγω γνωμοδότησης, η ΕΕ και ο Καναδάς ξεκίνησαν νέες διαπραγματεύσεις με σκοπό την υπογραφή νέας συμφωνίας που να συνάδει με τις απαιτήσεις του Δικαστηρίου.
Οι διαπραγματεύσεις για την εν λόγω έκδοση της συμφωνίας ξεκίνησαν το 2018 και, μετά την ολοκλήρωσή τους το 2023, το τελικό σχέδιο κειμένου κοινοποιήθηκε στο Συμβούλιο και το Ευρωπαϊκό Κοινοβούλιο. Στις 4 Μαρτίου 2024 η Ευρωπαϊκή Επιτροπή εξέδωσε δύο προτάσεις αποφάσεων του Συμβουλίου για την υπογραφή και τη σύναψη, εξ ονόματος της Ευρωπαϊκής Ένωσης, συμφωνίας μεταξύ του Καναδά και της Ευρωπαϊκής Ένωσης σχετικά με τη διαβίβαση και επεξεργασία δεδομένων από τις καταστάσεις με τα ονόματα των επιβατών (PNR).
Ο Ευρωπαίος Επόπτης Προστασίας Δεδομένων (ΕΕΠΔ) κλήθηκε να γνωμοδοτήσει και εξέδωσε τη γνωμοδότηση 15/2024 στις 29 Απριλίου 2024, στην οποία κατέληξε στο συμπέρασμα ότι το σχέδιο συμφωνίας περιέχει τις αναγκαίες εγγυήσεις που απαιτούνται προκειμένου να είναι συμβατό με τον Χάρτη των Θεμελιωδών Δικαιωμάτων, σύμφωνα με τη γνωμοδότηση 1/15 του ΔΕΕ. Η γνωμοδότηση περιείχε επίσης ορισμένες συστάσεις σχετικά με την εφαρμογή της εν λόγω συμφωνίας. 
β. Θέση του εισηγητή
Ο εισηγητής θεωρεί ότι η σύναψη διεθνούς συμφωνίας για τη θέσπιση σαφούς νομικού πλαισίου για την ανταλλαγή δεδομένων PNR με τον Καναδά αποτελεί σημαντικό βήμα προόδου στις προσπάθειες της ΕΕ για την πρόληψη, τον εντοπισμό, τη διερεύνηση και τη δίωξη των σοβαρών εγκλημάτων και της τρομοκρατίας.  
Ο εισηγητής θα ήθελε επίσης να αναγνωρίσει το σημαντικό έργο που επιτελέστηκε στο παρελθόν από το Ευρωπαϊκό Κοινοβούλιο, μεταξύ άλλων και από την πρώην εισηγήτρια για τη διαδικασία αυτή, την κ. Sophie In’ t Veld, προκειμένου να διασφαλιστεί ότι η παρούσα συμφωνία τηρεί τα πρότυπα της ΕΕ όσον αφορά τον σεβασμό των Συνθηκών, του Χάρτη των Θεμελιωδών Δικαιωμάτων της ΕΕ, καθώς και των πρόσφατων αποφάσεων του Δικαστηρίου της Ευρωπαϊκής Ένωσης.
Σύμφωνα με τις τελευταίες εκθέσεις της Ευρωπόλ[footnoteRef:1], μόνο το 2023 πραγματοποιήθηκαν 120 τρομοκρατικές επιθέσεις σε κράτη μέλη της ΕΕ, γεγονός που καταδεικνύει την κλίμακα της τρομοκρατίας στην ΕΕ σήμερα και την ανάγκη να διασφαλιστεί ότι οι αρχές που είναι επιφορτισμένες με την καταπολέμηση αυτής της μάστιγας έχουν όλα τα διαθέσιμα εργαλεία για την πρόληψη τέτοιων επιθέσεων. Η συλλογή και ανάλυση δεδομένων PNR μπορεί να παράσχει στις αρχές σημαντικά στοιχεία που τους επιτρέπουν να διαπιστώνουν ύποπτες ταξιδιωτικές συνήθειες και να εντοπίζουν συνεργούς εγκληματιών και τρομοκρατών, καθώς και να υποστηρίζουν τη διερεύνηση και τη δίωξη υποθέσεων που αφορούν την τέλεση παράνομων δραστηριοτήτων.  Ο εισηγητής είναι πεπεισμένος για την ανάγκη να καταστεί δυνατή η διεθνής αστυνομική και δικαστική συνεργασία και ιδίως στην περίπτωση του Καναδά, ενός αξιόπιστου και έμπιστου διεθνούς εταίρου για την ΕΕ. [1:  Ευρωπόλ, Έκθεση του 2024 για την τρομοκρατική δραστηριότητα στην ΕΕ: Κατάσταση και Τάσεις.] 

Αναγνωρίζοντας ότι η επεξεργασία δεδομένων ονομάτων επιβατών συνιστά παρέμβαση στην ιδιωτική ζωή και στα δικαιώματα των επιβατών, ο εισηγητής θεωρεί ότι αυτή η περιορισμένη και αυστηρά ρυθμιζόμενη παρέμβαση των αρχών επιβολής του νόμου είναι αναγκαία και αναλογική υπό το πρίσμα του σημαντικού ρόλου που μπορεί να διαδραματίσει η διεθνής ανταλλαγή και ανάλυση δεδομένων PNR στην καταπολέμηση του σοβαρού διασυνοριακού εγκλήματος και της τρομοκρατίας. 
Με βάση τη θετική γνωμοδότηση του ΕΕΠΔ και λαμβάνοντας υπόψη την απόφαση του Δικαστηρίου του 2022, με την οποία επικυρώθηκε το νομικό πλαίσιο της Ένωσης σχετικά με την επεξεργασία δεδομένων PNR, ο εισηγητής είναι πεπεισμένος για τους στόχους της παρούσας συμφωνίας και τις εγγυήσεις που περιέχονται σε αυτήν. Ειδικότερα, ο εισηγητής εκφράζει την ικανοποίησή του για το γεγονός ότι η συμφωνία περιλαμβάνει εγγυήσεις σχετικά με την απαγόρευση των διακρίσεων, τη διατήρηση και την ασφάλεια των δεδομένων, την εποπτεία, τη διαφάνεια και την ενημέρωση των επιβατών, την ατομική πρόσβαση στα δεδομένα PNR και τη διόρθωσή τους, καθώς και τη διοικητική και δικαστική προσφυγή. 
Ο εισηγητής τονίζει ότι αναμένει ότι η εν λόγω συμφωνία θα εφαρμοστεί με αυστηρή τήρηση των εν λόγω εγγυήσεων, της νομολογίας του ΔΕΕ και των συστάσεων που εξέδωσε ο ΕΕΠΔ. Συνεπώς, ο εισηγητής υπενθυμίζει στην Επιτροπή να δώσει ιδιαίτερη προσοχή στις πτυχές αυτές, καθώς και στην άσκηση των δικαιωμάτων των υποκειμένων των δεδομένων, κατά τη διάρκεια των επανεξετάσεων που προβλέπονται στη συμφωνία. 
Εν κατακλείδι, ο εισηγητής θεωρεί ότι η σύναψη της παρούσας συμφωνίας αποτελεί θετική εξέλιξη στην καταπολέμηση του σοβαρού εγκλήματος και της τρομοκρατίας, διατηρώντας παράλληλα τα αναγκαία όρια και εγγυήσεις για την εξασφάλιση του σεβασμού των θεμελιωδών δικαιωμάτων των επιβατών. 
Με βάση τα ανωτέρω, ο εισηγητής συνιστά στο Κοινοβούλιο να εγκρίνει το σχέδιο απόφασης του Συμβουλίου.

